Na temelju članka 24. Statuta Klesarske škole Pučišća, Školski odbor na sjednici održanoj 19. prosinca 2014. godine donio je

**KUĆNI RED**

**KLESARSKE ŠKOLE**

**PUČIŠĆA**

  **I. OPĆE ODREDBE**

**Članak 1.**

Ovim Kućnim redom uređuje se unutarnji red Klesarske škole Pučišća (u daljem tekstu: Škola).

Izrazi koji se u ovom Kućnom redu koriste za osobe u muškom rodu neutralni su i odnose se na muške i ženske osobe.

**Članak 2.**

Kućnim se redom u Školi utvrđuju:

* pravila i obveze ponašanja u Školi, unutarnjem i vanjskom prostoru
* radno vrijeme Škole
* pravila međusobnih odnosa učenika, te međusobnih odnosa učenika i radnika
* pravila sigurnosti i zaštite od socijalno neprihvatljivih oblika  ponašanja, diskriminacije, neprijateljstva i nasilja
* način postupanja prema imovini.

**Članak 3.**

Kućni red odnosi se na sve osobe za vrijeme njihova boravka u Školi.

**Članak 4.**

S obredbama ovoga Kućnoga reda razrednici i/ili psiholog su dužni upoznati učenike i njihove roditelje.

Jedan primjerak Kućnog reda ističe se na vidljivom mjestu na ulazu u Školu i na web stranicama Škole.

 **II. PRAVILA I OBVEZE PONAŠANJA U ŠKOLI**

**Članak 5.**

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti, kao i u drugim slučajevima o čemu odlučuje ravnatelj Škole.

**Članak 6.**

Učenici ne smiju bez odobrenja ravnatelja pozivati niti dovoditi u Školu strane osobe.

 U prostoru Škole i u okolišu Škole zabranjeno je:

* pušenje,
* nošenje oružja,
* unošenje sredstava, opreme i uređaja koji mogu izazvati požar ili eksploziju
* unošenje, preprodaja i konzumiranje alkohola i narkotičnih sredstava
* unošenje i korištenje pirotehničkih sredstava
* igranje igara na sreću i sve vrste kartanja
* međusobno trgovanje
* unošenje tiskovina i drugih medija ( USB, CD, DVD ) sa neprimjerenim sadržajima
* promidžba i prodaja svih proizvoda koji nisu u skladu s ciljevima odgoja i obrazovanja
* pisanje i slikanje po zidovima i inventaru Škole
* dovođenje životinja u prostorije i okoliš Škole
* bacanje izvan koševa za otpatke papira, opušaka,

žvakaćih guma i sl

Pravila odijevanja i držanja u školi:

* Učenici su svoj vanjski izgled (odijevanje, frizura, higijena...) i držanje (guranje, psovanje, glasnost ...) dužni, u školi, prilagoditi događaju i okolnostima.
* Nastavnici su dužni voditi računa, upozoravati i ukazivati učenicima na doličan izgled, ponašanje i držanje, te imaju pravo zahtijevati promjenu njihova izgleda, ponašanja i držanja.
* Roditelji su dužni, u suradnji s razrednikom i psihologom Klesarske škole, kontrolirati i usklađivati vanjski izgled, držanje i ponašanje svoga djeteta sukladno odredbama ovoga Pravilnika.
* Roditelji ne ostvaruju partnerski odnos sa Školom ukoliko se zaštitnički odnose prema svom djetetu u smislu njegove nedodirljivosti i neprihvaćanja promjena, a ukoliko su inicijative za potrebom njegova mijenjanja u suglasju s odgojnim ciljevima Škole.
* Zabranjena je golotinja u školi i u okolišu škole
* Zabranjena je odjeća iznad koljena te majce bez rukava ili golog pupka.

**Članak 7.**

Radnici i učenici Škole dužni su kulturno se odnositi prema radnicima, učenicima, roditeljima i drugim osobama koje borave u Školi.

**Članak 8.**

Učenici mogu boraviti u Školi u vrijeme određeno za nastavu i ostale obilke obrazovnog rada ili po dogovoru sa Ravnateljem škole.

Učenik je dužan doći u Školu najkasnije 5 minuta prije početka nastave, a napustiti Školu nakon završetka školskih obveza i školskih aktivnosti.

**Članak 9.**

Učenici u zgradu ulaze mirno bez galame i gužve.

Učenici koji su zakasnili na nastavu, uz ispriku traže odobrenje nastavnika za ulazak u učionicu, kabinet ili radionicu. Kašnjenje na sat/radionicu nastavnik mora sankcionirati no učenik može prisustvovati ostatku sata. Ako samovoljno napuste školu, Škola nije odgovorna za njega.

**Članak 10.**

Učenik je dužan:

* kulturno se ponašati za vrijeme boravka u Školi i izvan nje
* održavati čistima i urednima prostore Škole i njen okoliš
* dolaziti uredan u Školu i primjereno odjeven
* nositi na nastavu udžbenike, priručnike, bilježnice i drugi potreban pribor
* na praktičan rad dolaziti u skladu s odredbama Zakona o zaštiti na radu

**Članak 11.**

Na znak zvona za početak nastave učenici su obvezni biti na svojim mjestima, pripremiti pribor za rad, te u tišini dočekati nastavnika.

U kabinete i radionicu učenici ulaze  zajedno s nastavnikom, ili kako nastavnik odredi.

Ako imaju dodatni rad ili rad u izvannastavnim aktivnostima, mogu ući u učionicu samo skupno i pod nadzorom nastavnika zaduženog za taj rad.

Na nastavu koja se održava izvan prostora Škole ( terenska nastava i sl.) učenici odlaze uz pratnju nastavnika.

Ako nastavnik kasni na početak sata, učenici moraju pričekati ispred kabineta ili se javiti u tajništvo. Ne smiju samostalno napustiti zgradu škole, u suprotnom bit će sankcionirani.

  **Članak 12.**

Svaki učenik ima svoje mjesto rada koje može promijeniti samo uz dopuštenje razrednika ili predmetnog nastavnika.

**Članak 13.**

Prilikom ulaska odnosno izlaska nastavnika, radnika ili ravnatelja u/iz razreda učenici su dužni ustati.

**Članak 14.**

Tijekom nastave i drugih oblika rada učenici pažljivo prate predavanja nastavnika i  sudjeluju u radu. Učenik koji želi nešto pitati ili priopćiti, treba svoju namjeru pokazati dizanjem ruke. Učenik se na postavljena pitanja javlja  dizanjem ruke, a prozivkom nastavnika ustaje .

**Članak 15.**

Za vrijeme nastavnog sata učenici ne smiju konzumirati hranu i piće, razgovarati, dovikivati i prepirati.

 **Članak 16.**

Na nastavi učenik ne smije koristiti mobitel, mp3 player, slušalice, fotoaparat i druge slične uređaje, već ih treba držati isključene i spremljene. U protivnom, nastavnik ih može oduzeti, te ih vratiti nakon završetka dnevne nastave a ako se prekršaj ponavlja od istog učenika nastavnik može uzeti i vratiti tek po dolasku roditelja.

Također nastavnici u razredu za vrijeme nastave ne smiju koristiti mobitele.

Učenicima je u Školi zabranjeno snimanje i objavljivanje snimaka bez dozvole ravnatelja.

 **Članak 17.**

            O kršenju članaka 15. i 16. nastavnik bilježi primjedbe za pojedinog učenika i izvješćuje razrednika, a potom razrednik izvješćuje roditelje.

**Članak 18.**

U vrijeme kada se dio programa izvodi izvan škole, na ponašanja učenika primjenjuju se odredbe ovog kućnog reda kao i odredbe organizacije (tvrtke, servisa, kazališta, kino dvorane , športske dvorane , ...) u kojoj se izvodi dio programa.

Tijekom izleta, školske ili stručne ekskurzije u organizaciji Škole na učenike se također primjenjuju odredbe ovog kućnog reda.

**Članak 19.**

Učenici ne smiju bez dopuštenja ulaziti u zbornicu, ured ravnatelja, tajništvo i ostale prostorije uprave škole.

Također ne smiju ostati u kabinetu, praktikumu i školskoj radionici bez nadzora nastavnika.

**Članak 20.**

Učenici imaju pravo na veliki odmor i male odmore između nastavnih sati. Mali odmor traje 5 minuta, a veliki odmor 20 minuta.

Za vrijeme malih odmora učenici se pripremaju za sljedeći sat (premještaju u određeni kabinet) i ne smiju napuštati zgradu Škole, a za vrijeme velikog odmora mogu boraviti u okolišu Škole.

Tijekom sata učenici ne smiju izlaziti sa nastave a wc se po potrebi obavlja u vrijeme malog i/ili velikog odmora, ili uz dopuštenje profesora a uz potvrdu liječnika.

**Članak 21.**

U razrednom odjelu tjedno se određuju redari, a određuje ih razrednik abecednim redom.

Redari:

* prije početka nastave pregledaju učionicu i o uočenim nepravilnostima ili oštećenjima izvješćuju dežurnog nastavnika koji će to evidentirati u listu dežurstva
* prije početka pripremaju učionicu za redovnu nastavu, brišu ploču i donose prema potrebi nastavna sredstva i pomagala (krede)
* izvješćuju stručnog suradnika, voditelja smjene ili dežurnog nastavnika o nenazočnosti nastavnika na nastavi
* prijavljuju nastavnicima početkom svakog nastavnog sata nenazočne učenike
* izvješćuju dežurnog nastavnika o nađenim predmetima, a predmete (knjige, bilježnice, olovke, odjeću i sl.) , nakit, novac, mobitel i sl. predaju  tajnici.
* nakon završetka nastave ostaju, uz nazočnost nastavnika sa zadnjeg sata, kako  bi obrisali ploču i provjerili ispravnost učionice (oštećenja zidova, klupa, stolaca i ostaloga inventara).
* obavljaju ostale radnje u dogovoru s predmetnim nastavnikom i razrednikom (održavanje urednosti učionice  i sl.)
* U slučaju zanemarivanja svojih obveza, razrednik može redarima produžiti dežurstvo!

**III. RADNO VRIJEME**

**Članak 22.**

Nastava Škole održava se od 7:05 do 13:05 sati. Moguće su izmjene ovisno o dogovoru za dopunsku i dodatnu nastavu.

**Članak 23.**

Radnici su dužni dolaziti na posao i odlaziti s posla prema rasporedu radnog vremena.

Način evidencije nazočnosti na radu određuje ravnatelj.

**Članak 24.**

Raspored radnog vremena školske knjižnice u svezi s prijamom stranaka obvezno se ističe na vratima ureda i/ ili na oglasnoj ploči.

**Članak 25.**

Roditelji mogu razgovarati s nastavnicima Škole u vrijeme koje odredi razrednik, odnosno nastavnik, a s ravnateljem, pedagoško-psihološkom službom i voditeljem smjene u tijeku njihovog radnog vremena ili po dogovoru.

**IV. PRAVILA MEĐUSOBNIH ODNOSA UČENIKA, TE MEĐUSOBNIH ODNOSA UČENIKA I NASTAVNIKA TE DRUGIH RADNIKA ŠKOLE**

**Članak 26.**

                U međusobnim odnosima učenici:

* trebaju pružati pomoć drugim učenicima Škole
* trebaju dati primjeren savjet drugim učenicima u skladu s njihovim interesima
* dužni su omogućiti drugim učenicima da iznose svoje mišljenje
* trebaju informirati druge učenike o događajima u Školi
* ne smiju ometati druge učenike u učenju i praćenju nastave
* mogu predlagati osnivanje učeničkih udruga
* trebaju poštivati i njegovati spolnu ravnopravnost
* trebaju poštivati vjersku i nacionalnu ravnopravnost
* mogu ustrojavati razne oblike kulturno-umjetničkih, športskih i drugih sadržaja

**Članak 27.**

Međusobne sporove učenici ne smiju rješavati svađom i fizičkim obračunom, uvrjedama, širenjem neistina i sl.

U slučaju međusobnog spora učenici su dužni zatražiti pomoć razrednika ili bilo kojeg nastavnika, a nastavnik je dužan napraviti izvještaj za razrednika i ravnatelja.

**Članak 28.**

            Učenici su dužni uljudno se odnositi prema nastavnicima i drugim radnicima Škole.

            Učenici su dužni pozdraviti radnike Škole u školskom prostoru i izvan njega.

            Učenici trebaju dati prednost prolaza nastavnicima, ostalim radnicima Škole odnosno građanima u  posjetu Školi.

**Članak 29.**

            Imenik učenika i dnevnik rada na nastavu i s nastave mogu nositi **samo nastavnici**.

            Nikome nije dopušteno iznošenje imenika učenika i dnevnika rada izvan Škole.

**Članak 30.**

Kad je u pitanju učenik koji ometa nastavu i neprimjereno se ponaša, nastavnik ga može upozoriti, sankcionirati, ali ne i udaljiti sa sata. Ako pritom ometa školski sat može ga ispitati, ocjeniti,..i sl.

Ako se učenik ogluši na upozorenja, tada nastavnik poziva ili učenika ispraćuje kod stručnog suradnika, psihologa, ili pak razrednika koji će s njim razgovarati, a u školu se mogu pozivati i roditelji.

Ako se učenik učestalo neprimjereno ponaša, izriču mu se pedagoške mjere, a škola o cijelom slučaju obavještava centar za socijalnu skrb te se zajedno dogovaraju načini pomoći učeniku i roditeljima.

**Članak 31.**

Škola je dužna organizirati dodatne edukacije učenika i roditelja, a koji se mogu provoditi u suradnji s nadležnim institucijama, udrugama, lokalnom zajednicom.

**Članak 32.**

Učenicima se izriču pedagoške mjere radi spriječavanja negativnih pojava, nemarnog odnosa prema učenju, nekulturnog i neprimjerenog ponašanja.

Cilj pedagoških mjera je ukazati učeniku na njegove greške, propuste i nedoličmo ponašanje.

Izricanje pedagoških mjera nema svrhu zastrašivanja ili ponižavanja učenika, odnosno povrede njegovog dostojanstva i osobnosti.

**V. PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA**

**Članak 33.**

Radnici Škole u suradnji s učenicima dužni su se skrbiti za siguran boravak i rad u Školi.

**Članak 34.**

Zaštita i sigurnost u Školi provodi se putem sustava video nadzora.

**Članak 35.**

Na oglasnoj ploči i u zbornici na vidljivom mjestu moraju se istaknuti brojevi telefona policije, vatrogasaca, hitne pomoći i Državne uprave za zaštitu i spašavanje.

**Članak 36.**

            U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije.

            Svatko tko kod drugih uoči postupanje suprotno, treba svoje saznanje priopćiti ravnatelju.

**Članak 37.**

            U Školi je zabranjen svaki oblik nasilja, izražavanja neprijateljstva, nesnošljivosti i drugoga neprimjerenog ponašanja; a za fizički napad predviđena je kazna isključenja iz škole.

            Svatko je dužan upozoriti osobu koja protupravnim činjenjem krši zabranu ovoga članka, te izvršiti prijavu nadležnim tijelima.

**VI. POSTUPANJE PREMA IMOVINI**

**Članak 38.**

Dužnost je radnika, učenika i drugih osoba koje borave u Školi, skrbiti se o imovini Škole prema načelu dobroga gospodara.

Za održavanje kućnog reda odgovorni su svi radnici i učenici škole.

**Članak 39.**

Radnici Škole moraju se racionalno koristiti sredstvima Škole koja su im stavljena na raspolaganje.

Svaki uočeni kvar na instalacijama električne struje, plina ili vodovoda, grijanja ili drugi kvar, radnici i učenici obvezni su prijaviti dežurnom nastavniku, voditelju smjene ili tajnici Škole.

**Članak 40.**

Nakon isteka radnog vremena radnici su dužni uredno pospremiti radne materijale, provjeriti prostoriju i uređaje, zatvoriti prozore, isključiti električne aparate i zaključati radne prostorije.

**Članak 41.**

Školski pribor i opremu za izvođenje nastave i namještaj  učenici mogu prenositi iz prostorije u prostoriju jedino uz suglasnost nadležnog  nastavnika ( predmetnog nastavnika ili voditelja specijalizirane učionice). Nakon korištenja (istog dana) dužni su vratiti posuđeno.

**Članak 42.**

Prije  napuštanja učionice učenici provjeravaju jesu li ponijeli sve svoje stvari, a radno mjesto ostavljaju uredno. Škola nije odgovorna za nestanak stvari i novca učenika za vrijeme njihova boravka u Školi.

**Članak 43.**

Knjige posuđene u knjižnici učenik je obvezan čuvati i neoštećene pravodobno vratiti.

**Članak 44.**

Učenici su dužni održavati čistim i urednim prostorije Škole i oko nje (hodnici, sanitarni čvorovi, svlačionice, garderobe, kabinete i dr.). Učeničke i ostale prostore Škole mogu

estetski uređivati u dogovoru s predmetnim nastavnikom, razrednikom i ravnateljem.

**Članak 45.**

Učenici su odgovorni za štetu koju učine na imovini Škole prema općim propisima obveznog prava.

Učenici su odgovorni za štetu koja nastane na njihovom radnom mjestu u vrijeme korištenja radnog mjesta.

**Članak 46.**

Za nanošenje materijalne štete Školi odnosno imovini Škole, imovini učenika, nastavnika ili drugih radnika, učenici za koje se utvrdi da su počinitelji nadoknadit će štetu.

**Članak 47.**

Nakon što primijeti ili sazna da je nanesena određena šteta, razrednik je dužan razgovarati s učenicima i pokušati doznati tko je počinitelj štete.

Ukoliko svi učenici koji su boravili u učionici odnosno prostoru Škole u kojem je nastala šteta tvrde da nisu počinili štetu, razrednici su dužni problem iznijeti pred ravnateljem koji će o tom raspraviti, provjeriti video zapis i imenovati Povjerenstvo za utvrđivanje štete.

Odluku o nadoknadi štete će donijeti Školski odbor.

**Članak 48.**

U slučaju da je šteta počinjena u dijelovima Škole koji su zajednički svim učenicima, i ne može se utvrditi tko je počinio štetu, istu će nadoknaditi svi učenici Škole.

Odluku o visini štete donosi Školski odbor na prijedlog Povjerenstva za utvrđivanje štete.

**Članak 49.**

Kod svih slučajeva nastanka štete razrednik je dužan izvijestiti roditelje na roditeljskom sastanku i obavijestiti ih u kojem će se iznosu šteta nadoknaditi.

**VII. KRŠENJE UNUTARNJEG REDA**

**Članak 50.**

Postupanje prema odredbama ovoga Kućnog reda sastavni je dio radnih obveza radnika i učenika Škole.

Radnik koji postupi suprotno odredbama ovoga Kućnog reda, odgovoran je za težu povredu radne obveze.

Učenik koji postupi suprotno odredbama ovoga Kućnog reda, odgovoran je prema Statutu Škole. Osobu koja za vrijeme boravka u Školi krši unutarnji red,snosit će određene, propisane sankcije.

**VIII. PRIJELAZNE I ZAVRŠNE ODREDBE**

**Članak 51.**

Ovaj Kućni red stupa na snagu danom objavljivanja na oglasnoj ploči Škole-12.siječnja 2015.godine

 Pučišća, 19.prosinca 2014. godine

KLASA: 602-03/14-02/375

UR.BROJ:  2104-35-03-14-01

 PREDSJEDNIK ŠKOLSKOG ODBORA

 Denis Nižetić

 RAVNATELJ ŠKOLE

   Tonči Vlahović